KIRJALLINEN KYSYMYS E-3967/00

esittäjä(t): Heidi Hautala (Verts/ALE) komissiolle

(20. joulukuuta 2000)

Aihe: Ympäristön laadun heikkeneminen Hondon luonnonsuojelualueella Espanjan Alicantessa

Hondon luonnonsuojelualue (Parque Natural del Hondo) on Espanjan Alicanten maakunnassa sijaitseva kosteikkoalue. Tämä alue, joka on suojeltu vesiperäisiä maita koskevalla Ramsarin yleissopimuksella, on sisällytetty direktiivin 92/43/ETY(1) alaiseen Natura 2000 -verkkoon, ja se on julistettu direktiivin 79/409/ETY(2) alaiseksi erityiseksi lintujen suojelualueeksi.

Näistä suojelujärjestelyistä huolimatta alueen maaperä ja vedet ovat vakavasti saastuneita. Muutamien viime vuosien aikana, erityisesti vuodesta 1997 lähtien, tuhansia suojeltuihin lajeihin, lippulaivalajit Marmaronetta angustrirostris ja Oxyura leucocephala mukaan lukien, kuuluvia lintuja on kuollut (1545 vuonna 1999) Hondon luonnonpuiston alueelle virtaavan Segura-joen veden vakavan saastumisen vuoksi. Miguel Hernández-yliopiston (Alicante) ja Murcian yliopiston(3) äskettäin tekemien riippumattomien tutkimusten mukaan Segura-joen vesi sisältää nykyisin erittäin korkeita määriä raskasmetalleja lyijyä, kromia ja kadmiumia sekä vaarallisia määriä hyönteis- ja kasvimyrkkyjä ja muita patogeenisia mikro-organismeja.

Tähän mennessä paikalliset ja alueelliset viranomaiset ovat tehneet hyvin vähän tämän tilanteen parantamiseksi ja luonnonsuojelualueen eläimistön tuhoutumisen estämiseksi.

Mitä toimia komissio on toteuttanut varmistaakseen, että lintu- ja habitaattidirektiivejä noudatetaan ja näin taataan Hondon luonnonpuiston ympäristön, eläimistön ja kasviston suojelu?

Voiko komissio vahvistaa, että toimivaltainen aluehallinto, Generalitat Valenciana on jo saanut EU:n rahoitusta Hondon luonnonsuojelualueen suojeluun? Jos näin on tapahtunut, mistä eurooppalaisesta ohjelmasta tai rahastosta varat on myönnetty? Onko komissio arvioinut, onko nämä varat käytetty asianmukaisesti? Jos niitä ei ole käytetty asianmukaisesti, pyytääkö komissio rahallista korvausta?

(1) EYVL L 206, 22.7.1992, s. 7.

(2) EYVL L 103, 25.4.1979, s. 1.

(3) Katso Universitas Miguel Hernandez, División de edafología y química agrícola, Informe sobre la contaminación del rio Segura, 22. maaliskuuta 1999; Universidad de Murcia, Departamento de ecología e hidrología, Informe sobre la contaminación de las aguas del rio Segura (Vega Baja), 19. heinäkuuta 2000.

Margot Wallströmin komission puolesta antama vastaus

(1. maaliskuuta 2001)

Kyseinen alue El Hondo on luokiteltu erityiseksi lintujen suojelualueeksi luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY nojalla. Lisäksi se on luokiteltu yhteisön tärkeänä pitämäksi alueeksi luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY nojalla.

Alueella elää 70 prosenttia Marmaronetta angustirostris -lajin eurooppalaisesta kannasta. Edistääkseen alueen ympäristönsuojelua komissio on mukana rahoittamassa kahta alueella toteutettavaa Life-Luonto-hanketta. Ensimmäisessä hankkeessa on kyse El Hondon ja Pego-Olivan suojelua koskevan toimintaohjelman ensimmäisestä ja toisesta vaiheesta. Yhteisö osallistuu kyseisen hankkeen rahoitukseen 4,164 miljoonalla eurolla, joka on 75 prosenttia hankeen kokonaiskustannuksista. Toiseessa hankkeessa on kyse Marmaronetta angustirostris -lajin suojelusta, ja yhteisö osallistuu sen rahoitukseen 297 435 eurolla, joka on 50 prosenttia hankkeen kokonaiskustannuksista.

Jälkimmäisen hankkeen tavoitteena on varmistaa Marmaronetta angustirostris -lajin suojelu Valenciassa ja erityisesti El Hondossa, joka on lajin kannalta tärkein alue yhteisössä.

Kuukausittainen seuranta, jota alueella harjoitetaan, antanee mahdollisuuden sopeuttaa ihmisen kyseisellä alueella harjoittama toiminta (metsästys, kalastus ja matkailu) entistä paremmin siellä elävien lajien suojeluun.

El Rincón kiinteistö, joka ostettiin ensimmäisen Life-hankkeen yhteydessä, on kunnostettu. Sillä on todennäköisesti suuri merkitys alueella elävien lajien suojelulle pitkällä aikavälillä. Koska viranomaiset vastaavat kiinteistön hoidosta (metsästys on kielletty ja alueelle pääsyä on rajoitettu), ja alueella on makeaa vettä, jota tarvitaan vedenpinnan säätämiseksi sopivalle tasolle, on hyvin todennäköistä, että El Rincósta tulee Marmaronetta angustirostris- ja Oxyura leucocephala -lajin lisääntymisen kannalta yksi tärkeimmistä alueista tällä erityisellä suojelualueella.

Lisäksi Valencian viranomaiset ovat toteuttaneet El Hondossa erityistä suojelualuetta koskevia hallintotoimenpiteitä (osaan niistä on saatu yhteisrahoitusta Life-Luonto-hankkeiden yhteydessä). Näiden toimenpiteiden ansiosta edellä mainittuihin kahteen lajiin kuuluvien pesivien parien määrä on kasvanut huomattavasti viime vuosien aikana: Marmaronetta angustirostris -lajin osalta määrä kasvoi 46 parista 91:een ja sen jälkeen 164:ään vuosina 1996, 1997 ja 1998. Vuotta 1999 koskevat tiedot osoittavat kuitenkin, että lajin lisääntyminen on vähentynyt, mikä johtuu kyseisen kosteikkoalueen huonosta vedenlaadusta.

Alueen hoidosta vastaavat viranomaiset ovat toteuttaneet toimenpiteitä (esimerkiksi kieltäneet metsästyksen suuressa osassa erityistä suojelualuetta, ostaneet maa-alueita luontotyypin kunnostamiseksi sekä toteuttaneet seurantatoimenpiteitä), joiden ansioista Marmaronetta angustirostris -kanta on kasvanut huomattavasti.

Vedenlaadusta ja lajien kuolleisuudesta todettakoon, että viime vuosina on todellakin puhjennut kaksi epidemiaa, joiden syynä on todennäköisesti ollut kosteikkoalueen huono vedenlaatu. On syytä muistaa, että kyseessä on laguuni, jota käytetään Segura-joen suulta peräisin olevan erittäin huonolaatuisen kasteluveden keräämiseen. Ongelma voidaan ratkaista vasta sitten, kun käyttöön saada muita, parempilaatuisia vesivaroja. Koska Segura-joen vesialueella on erittäin paljon vajausta, ongelmaa on todennäköisesti hyvin vaikea ratkaista lyhyellä aikavälillä.

Erityisen suojelualueen hoidosta vastaavat viranomaiset toteuttivat kummankin epidemian yhteydessä toimenpiteitä, joilla pyrittiin vähentämään epidemioiden vaikutuksia; näitä toimenpiteitä olivat kuolleiden eläinten kerääminen ja polttaminen, asianmukaisten analyysien tekeminen sekä lintukantojen seuraaminen.

Edellä mainitut hankkeet ovat tähän saakka edistyneet hyvin, ja edunsaaja on osoittanut vakaan aikomuksensa saattaa kaikki työt päätökseen.

Yleisemmin voidaan mainita, että komissio hyväksyi 24. marraskuuta 2000 maaseudun kansallisen kehittämisohjelman, joka koskee liitännäistoimenpiteitä ja johon myönnetään 2,223 miljoonaa euroa Euroopan maatalouden ohjaus- ja tukirahastosta. Tämä kansallinen ohjelma sisältää maatalouden ympäristötoimenpiteitä, joiden tarkoituksena on tuen myöntäminen maataloustuottajille, jotka käyttävät

tuotannossaan ympäristölle erityisen suotuisia menetelmiä. Näihin ympäristötoimenpiteisiin kuuluu toimenpiteitä, joiden tavoitteena on vähentää torjunta-aineiden ja lannoitteiden käyttöä, laajaperäistää viljelyä eläimistön ja kasviston suojelemiseksi, kesannoida maita sekä luoda erityisiä alueita, joiden avulla voidaan edistää ympäristönsuojelua erityisesti parlamentin jäsenen mainitsemassa Valencian maakunnassa.